
Matematikai tűzmodellek vizsgálata

A matematikai tűzmodellek alkalmazhatóságának vizsgálata

A dolgozat elkészítésekor a tűzmodellek alkalmazásai lehetőségeinek vizsgálatát tűztem ki célul. Ez alapján analizáltam a matematikai tűzmodelleket és kiemelésre kerültek az egyes típusok előnyei és hátrányai. Mindegyik típus használatának van létjogosultsága, mivel nincs két azonos tűzeset, így a vizsgálatoknál hasznos, ha több szemszögből is meg lehet vizsgálni egy esetet.
A tűzmodellek különféle módszerekkel vizsgálják azt, hogy a tűz milyen hatást gyakorol épületszerkezetre, valamint az ott tartózkodó emberekre és az ott tárolt anyagi javakra. Mindegyik típus más megközelítést használ a tűz vizsgálatára. A fizikai modellek, amelyek a tűz fizikai leképezései valódi vagy arányosan kicsinyített méretben, illetve laboratóriumi körülmények között végrehajtva. A valós méretek reprodukálásával a tűz viselkedése pontosabban megfigyelhető, felhasználhatóak a fizikai és a kémiai paraméterek mérésére. A törvényszerűségeket felhasználva egyenleteket állíthatunk fel, valamint következtetést vonhatunk le, hogy a matematikai tűzmodellek eredményei mennyire felelnek meg a valóságnak. A kapott egyenletek segítségével megbecsülhető, hogyan fog viselkedni a tűz a fizikai rendszerben. Felhasználásával a fizikai rendszer viselkedését előre meg lehet becsülni. Ezt írjuk le az idő és a tér függvényében matematikai eszközökkel.
Az alkalmazhatósági területek közül a szerkezetekre vonatkozó számításokat emeltem ki, mivel egy épület esetében már a tervezéskor számolni kell a tűz fenyegető hatásaival. A megelőzés a legfontosabb, ezért olyan anyagokat kell választani, amelyek ellenállóak a tűzzel szemben, sokáig megtartják funkciójukat a tűzzel szemben. Segítségükkel megbízható módszereket lehet kidolgozni, amelyekkel az épületek biztonságosabbá tehetőek tűz esetén.
A dolgozatban vizsgált módszert a gyakorlatban ún. "mérnöki szemléletű" tűzbiztonság értékelésnek nevezik. A szakmában nemzetközi téren még nincsenek régi hagyományai, Magyarországon pedig egyelőre minimális mértékben jelent meg. A költséghatékony kivitelezés mellett a lehető legnagyobb biztonsági szint elérése nem a sablonok használatával lehetséges. A tűzvizsgálatok alkalmával és az épületek tervezésekor mindig pontos, a helyszínre jellemző méretezések és számítások szükségesek. A szakmában a közös egyetértés kialakulása a nemrég elmúlt időszakra tehető.



